Nemo kan vinne Eurovision og bli historisk – med norsk hjelp
«Jeg har vært i helvete», synger sveitsiske Nemo Mettler (24) i låten som spås å vinne Eurovision Song Contest i Malmö i mai. Artisten har de siste par ukene plassert seg helt på toppen av bettinglisten Oddschecker. Slår bettingen inn, blir Nemo den første ikke-binære vinneren i Eurovisions historie, siden oppstarten i 1956, skriver The Mirror. Ikke-binær beskriver en transperson med en kjønnsidentitet som ikke er utelukkende kvinne eller mann. – Å finne meg selv har vært en lang og vanskelig prosess for meg. Men ingenting føles bedre enn friheten jeg har funnet ved å innse at jeg er ikke-binær, sier artisten til Wiwiblogs. Se musikkvideoen på YouTube nederst i artikkelen. Nordmann: – Fantastisk Vnner Nemo, har Norge en solid finger med i spillet, siden låten «The Code» har to norske låtskrivere med på laget, Linda Dale (45) fra Sandefjord og Lasse Midtsian «NYLAN» Nymann (30) fra Siggerud. – Vi ble veldig overrasket og glade, sier en fornøyd Nymann på telefon til VG. Nymann befinner seg akkurat nå på Eurovision-låtskrivercamp på Rena sammen med blant andre Dale.  Det var nettopp gjennom den årlige låtskriversamlingen at de to ble plukket opp av SUISA, Sveits’ svar på rettighetsorganisasjonen Tono. – Via bekjentskaper ble vi rett og slett invitert til en låtskrivercamp i Zürich, sier Nymann. Nordmannen fryder seg over at låten har fått favorittstempel. – Det er helt fantastisk. Vi visste at vi hadde skrevet en god låt, og at den er veldig spesiell og «crazy», sier Nymann og ler.  Han skryter av Nemo, som har vist under live-fremføringer at hen treffer alle de halsbrekkende tonene. – Nemo synger den plettfritt. Derfor har vi klatret enda høyere på oddsen. Det er en skikkelig vanskelig låt å synge. Det er stas å se at låten engasjerer så mye også. Budskapet i «The Code» handler om å knekke koden. – Låten understreker at Nemo er ikke-binær, sier Nymann.  «Jeg har vært i helvete og tilbake igjen for å finne min rette vei», synger 24-åringen. – Det er en utrolig ære å få representere Sveits i Eurovision. Eurovision-plattformen gir en enorm mulighet til å bygge broer mellom forskjellige kulturer og generasjoner, sier Nemo til Wiwiblogs. – For meg, som kjønnsnøytral person, er det veldig viktig å stå opp for hele LGBTQIA+ samfunnet. Både Nymann og Dale har skrevet MGP- og Eurovision-låter før. Dale var blant annet med på fjorårslåten til Alessandra, «Queen of Kings». Det sveitsiske bidraget har de laget sammen med Benjamin Alasu og Nemo selv. Kroatia har rykket ned fra førsteplass til annenplass på bettingoversikten – mens Italia i skrivende stund ligger som nummer tre. Norge og Gåte ligger akkurat nå på en 12. plass, med Sverige to plasser bak, altså 14. plass. Ukraina figurerer som nummer fire, mens Israel og deres omstridte deltagelse spås å lande på en niendeplass. Norge skal i tillegg representere vertslandet Sverige i finalen. Tvillingduoen Marcus & Martinus (22) stakk nemlig av med seieren i den svenske finalen i mars.
Sveitsiske Nemo Mettler (24) spås å vinne Eurovision Song Contest i Malmö i mai med låten «The Code» Nemo vil i så fall bli den første ikke-binære vinneren i Eurovisions historie Låten har norske låtskrivere: Linda Dale fra Sandefjord og Lasse Midtsian fra Siggerud Budskapet i «The Code» handler om å knekke koden og understreker Nemos ikke-binære identitet Norge ligger foreløpig på 12. plass på bettingen